รัฐมนตรีว่าการกระทรวงยุติธรรม ระบุ ผลสำรวจส่วนใหญ่สนับสนุนให้ปลดพืชกระท่อมออกจากบัญชียาเสพติด
รัฐมนตรีว่าการกระทรวงยุติธรรม ระบุ ผลสำรวจส่วนใหญ่สนับสนุนให้ปลดพืชกระท่อมออกจากบัญชียาเสพติด นายสมศักดิ์ เทพสุทิน รัฐมนตรีว่าการกระทรวงยุติธรรม เปิดการประชุมเชิงปฏิบัติการ เพื่อรับฟังความคิดเห็นเกี่ยวกับการยกเลิกพืชกระท่อมจากยาเสพติดให้โทษ ในการจัดทำร่างพระราชบัญญัติยาเสพติดให้โทษ (ฉบับที่ ..) พ.ศ. ... โดย รัฐมนตรีว่าการกระทรวงยุติธรรม เปิดเผยว่า จากผลการสำรวจเบื้องต้น พบว่า กว่าร้อยละ 95 สนับสนุนให้ปลดพืชกระท่อมออกจากบัญชียาเสพติดและให้ดำเนินการโดยเร็วที่สุด ส่วนที่ไม่เห็นด้วย ก็เกรงว่า อาจไปกระทบผลประโยชน์กลุ่มใดกลุ่มหนึ่ง เนื่องจากพืชกระท่อมสามารถนำไปทำยาแก้ปวดได้และช่วยลดอาการปวดได้มากกว่ามอร์ฟีน 13-17 เท่า ดังนั้น มองว่า หากพืชกระท่อมถูกปลดออกจากบัญชียาเสพติดและทำเป็นอุตสาหกรรมเต็มรูปแบบ ไทยจะได้ประโยชน์อย่างมาก รวมทั้ง ลดค่าใช้จ่ายจากการดำเนินคดีเกี่ยวกับกระท่อมได้กว่า 1,000 ล้านบาท หลังมีข้อมูลว่า ช่วงเดือนมกราคมถึงตุลาคม 2562 มีคดีเกี่ยวกับพืชกระท่อม ประมาณ 50,000 คดี โดยแต่ละคดีจะมีค่าใช้จ่ายถึงคดีละ 20,000 บาท แต่ย้ำว่า ขณะที่พืชกระท่อมยังอยู่ในบัญชียาเสพติด ก็ขอให้ประชาชน อย่าดำเนินการใดๆ ที่ละเมิดกฎหมายสำหรับการเปิดรับฟังความคิดเห็นจากภาคส่วนต่างๆ ในวันนี้ ได้มีการชี้แจงนโยบายและแผนการพัฒนาปรับปรุงกฎหมายเกี่ยวกับยาเสพติดของรัฐบาล พร้อมทั้ง ระดมความคิดเห็นและข้อเสนอแนะจากภาคส่วนต่างๆ ในการจัดทำร่างพระราชบัญญัติยาเสพติดให้โทษ (ฉบับที่ ..) พ.ศ. ... ซึ่งเป็นการดำเนินการตามกรอบกฎหมาย โดยคาดว่า ประมาณวันที่ 22 มกราคม 2563 จะเสนอเรื่องให้คณะกรรมการยาเสพติด พิจารณาก่อนเข้าคณะรัฐมนตรีและคณะกรรมการกฤษฎีกาพิจารณาได้